b"\n_START_ARTICLE_\nTimor Oriental\n_START_SECTION_\nPer\xc3\xadode precolonial\n_START_PARAGRAPH_\nD'acord amb alguns antrop\xc3\xb2legs, un petit grup de ca\xc3\xa7adors i agricultors habitava l'illa de Timor pels voltants de 12 mil anys aC. Hi ha documents que certifiquen l'exist\xc3\xa8ncia d'un comer\xc3\xa7 espor\xc3\xa0dic entre Timor i la Xina a partir del segle VII, encara que aquest comer\xc3\xa7 es bas\xc3\xa9s principalment en la venda d'esclau i fusta, utilitzada, aquesta darrera, per la fabricaci\xc3\xb3 de mobles de luxe. Cap al segle XIV, els habitants de Timor pagaven tributs al regne de Java. De fet, la paraula Timor prov\xc3\xa9 dels malais i significaria Est (Leste en portugu\xc3\xa8s, Timur en llengua local).\n_START_SECTION_\nDomini portugu\xc3\xa8s\n_START_PARAGRAPH_\nEl primer contacte europeu amb l'illa es va produir amb els portuguesos quan aquests hi van desembarcar el 1512 a la cerca de mat\xc3\xa8ries primeres. Durant uns quatre segles, Portugal no va utilitzar pr\xc3\xa0cticament el territori timorenc per a usos comercials. De fet, la capital, Dili, no va disposar de llum el\xc3\xa8ctrica fins al 1960, i nom\xc3\xa9s a la d\xc3\xa8cada seg\xc3\xbcent es van dur a terme accions per fer  disponible l'aigua i el clavegueram, i construir escoles i hospitals. La resta del pa\xc3\xads, principalment en zones rurals, continuava endarrerit._NEWLINE_Fins a l'agost del 1975, Portugal va liderar el proc\xc3\xa9s d'autodeterminaci\xc3\xb3 de Timor, promovent-hi la formaci\xc3\xb3 de partits pol\xc3\xadtics, en vista de la independ\xc3\xa8ncia del territori. Quan les forces proindon\xc3\xa8sies van atacar les portugueses, els portuguesos van haver d'abandonar el pa\xc3\xads i Timor va entrar en Guerra Civil. Guerra que va confrontar el Front Revolucionari de Timor-Leste Independent (FRETLIN) i la Uni\xc3\xb3 Democr\xc3\xa0tica Timorenca (UDT). La FRETLIN en va sortir guanyadora i va proclamar la independ\xc3\xa8ncia el 28 de novembre del mateix any; independ\xc3\xa8ncia no reconeguda per Portugal._NEWLINE_La proclamaci\xc3\xb3 d'independ\xc3\xa8ncia feta per un partit de tend\xc3\xa8ncia marxista com el FRETILIN, va portar Indon\xc3\xa8sia a envair el pa\xc3\xads. El 7 de desembre, els militars indonesis desembarquen a Dili, la capital, ocupant breument tota la part oriental de Timor. Tot malgrat el reconeixement de l'ONU de Portugal com a pot\xc3\xa8ncia administradora.\n_START_SECTION_\nDemografia\n_START_PARAGRAPH_\nLa poblaci\xc3\xb3 del pa\xc3\xads est\xc3\xa0 a prop dels 1 143 667 persones. Est\xc3\xa0 concentrada principalment a l'entorn de Dili i \xc3\xa9s formada per una barreja \xc3\xa8tnica, la majoria dels quals s\xc3\xb3n descendents dels malaiopolinesis i melanesis. Hi ha, tamb\xc3\xa9 una petita minoria xinesa, la majoria dels quals s\xc3\xb3n hakka, tot i que molts han deixat el pa\xc3\xads a mitjans de la d\xc3\xa8cada dels 1970.\n_START_SECTION_\nReligi\xc3\xb3\n_START_PARAGRAPH_\nJuntament amb les Filipines, \xc3\xa9s l'\xc3\xbanic pa\xc3\xads de majoria religiosa cat\xc3\xb2lica de tot \xc3\x80sia. D'acord amb el cens del 2010, el 96,9% de la poblaci\xc3\xb3 professa el catolicisme rom\xc3\xa0; el 2,2% el protestantisme o evangelisme; el 0,3% l'islam; i el 0,5% practica alguna altra religi\xc3\xb3 o cap ni una._NEWLINE_El nombre d'esgl\xc3\xa9sies ha crescut de 100 al 1974 a m\xc3\xa9s de 800 al 1994, resultat del domini d'indon\xc3\xa8sia, que exigia que tots els ciutadans creguessin en un D\xc3\xa9u i no reconeixia altres creences tradicionals. Tanmateix, malgrat la forta pres\xc3\xa8ncia del catolicisme, l'animisme t\xc3\xa9 una pres\xc3\xa8ncia no menyspreable._NEWLINE_Encara que la constituci\xc3\xb3 del Timor Oriental doni llibertat de culte i separaci\xc3\xb3 entre esgl\xc3\xa9sia i estat, s'hi reconeix el paper important fet per l'esgl\xc3\xa9sia cat\xc3\xb2lica en el proc\xc3\xa9s d'autodeterminaci\xc3\xb3.\n_START_SECTION_\nLleng\xc3\xbces\n_START_PARAGRAPH_\nD'acord amb la Constituci\xc3\xb3 del pa\xc3\xads, el tetum i el portugu\xc3\xa8s tenen estatut de lleng\xc3\xbces oficials. Per\xc3\xb2, i d'acord amb el par\xc3\xa0graf 3 de l'article 3 de la Llei 1/2002, en cas de dubtes en la interpretaci\xc3\xb3 de les lleis, preval el portugu\xc3\xa8s. M\xc3\xa9s enll\xc3\xa0 d'aquestes dues lleng\xc3\xbces, n'existeixen m\xc3\xa9s de 31 de car\xc3\xa0cter nacional al pa\xc3\xads. L'angl\xc3\xa8s i l'indonesi, per la seva banda, tenen estatut de lleng\xc3\xbces de treball i pels fluxos migratoris el mandar\xc3\xad, el canton\xc3\xa8s o el hakka s\xc3\xb3n tamb\xc3\xa9 molt parlats per petites comunitats.\n_START_SECTION_\nGovern i economia\n_START_PARAGRAPH_\nEl cap d'estat de Timor Oriental \xc3\xa9s el president, que s'escull pel vot popular per un mandat de cinc anys. Malgrat que el paper sigui llargament simb\xc3\xb2lic, el president no t\xc3\xa9 poder de veto sobre cert tipus de legislaci\xc3\xb3. Despr\xc3\xa9s de les eleccions, el president designa el l\xc3\xadder del major partit o coalici\xc3\xb3 majorit\xc3\xa0ria com a primer ministre de Timor Oriental. En tant que cap de govern, el primer ministre presideix el Consell d'Estat o de govern._NEWLINE_El parlament \xc3\xa9s de cambra \xc3\xbanica, la majoria dels seus membres sent escollits pel vot popular per un mandat de cinc anys tamb\xc3\xa9. El nombre de seients pot variar entre un m\xc3\xadnim de 52 a un m\xc3\xa0xim de 65, encara que excepcionalment tingui 88 membres. La constituci\xc3\xb3 del pa\xc3\xads s'ha inspirat \xc3\xa0mpliament en la del Portugal. El pa\xc3\xads encara es troba en l'actualitat en proc\xc3\xa9s de constituci\xc3\xb3 del cos administratiu i institucional."